b'\n_START_ARTICLE_\nSmulki\xc5\xb3 l\xc4\x85steli\xc5\xb3 plau\xc4\x8di\xc5\xb3 karcinoma\n_START_SECTION_\nEpidemiologija\n_START_PARAGRAPH_\nNer\xc5\xabkantiems asmenims smulki\xc5\xb3 l\xc4\x85steli\xc5\xb3 plau\xc4\x8di\xc5\xb3 karcinoma pasitaiko labai retai. Vyrai serga du kartus da\xc5\xbeniau nei moterys. Ligoni\xc5\xb3 am\xc5\xbeiaus mediana diagnoz\xc4\x97s metu yra 70 met\xc5\xb3.\n_START_SECTION_\nLabai ankstyva liga\n_START_PARAGRAPH_\n\xc5\xa0ioje stadijoje diagnoz\xc4\x97 nustatoma tik 5% ligoni\xc5\xb3. Labai ankstyva liga (TNM stadija iki T2 N1) gydoma chirurgine operacija. Po operacijos skiriama adjuvantin\xc4\x97 chemoterapija ir radioterapija \xc4\xaf naviko viet\xc4\x85, siekiant suma\xc5\xbeinti ligos atsinaujinimo tikimyb\xc4\x99. Jei ligonis n\xc4\x97ra tinkamas kandidatas operacijai, gali b\xc5\xabti bandoma gydyti vien tik chemoterapija ir radioterapija. Kadangi smulki\xc5\xb3 l\xc4\x85steli\xc5\xb3 plau\xc4\x8di\xc5\xb3 v\xc4\x97\xc5\xbeys da\xc5\xbenai plinta \xc4\xaf galvos smegenis, rekoenduojama profilaktin\xc4\x97 radioterapija ap\xc5\xa1vitinant galvos smegen\xc5\xb3 lo\xc5\xbe\xc4\x99.\n_START_SECTION_\nNei\xc5\xa1plitusi liga\n_START_PARAGRAPH_\n\xc5\xa0iuo atveju vis dar i\xc5\xa1lieka tikimyb\xc4\x97 ligon\xc4\xaf i\xc5\xa1gydyti, tod\xc4\x97l taikoma chemoterapija kombinuojant j\xc4\x85 su radioterapija \xc4\xaf naviko viet\xc4\x85. Operacija \xc5\xa1ioje stadijoje paprastai netaikoma. Labai svarbu kuo anks\xc4\x8diau chemoterapijos metu prad\xc4\x97ti gydym\xc4\x85 radioterapija, kadangi tai pagerina gydymo rezultatus. Po baigto radiochemoterapijos kurso skiriamas profilaktinis spindulinis gydymas \xc4\xaf galvos smegenis. Profilaktin\xc4\x97 radioterapija \xc4\xaf galvos smegenis suma\xc5\xbeina metastazi\xc5\xb3 rizik\xc4\x85 (metastaz\xc4\x97s smegenyse aptinkamos 40% ligoni\xc5\xb3 be radioterapijos ir 10% po radioterapijos) ir prailgina ligoni\xc5\xb3 5 met\xc5\xb3 i\xc5\xa1gyvenamum\xc4\x85 ma\xc5\xbedaug 3%.\n_START_SECTION_\nI\xc5\xa1plitusi liga\n_START_PARAGRAPH_\nDu tre\xc4\x8ddaliai ligoni\xc5\xb3 diagnozuojami ligai metastazavus arba tiek i\xc5\xa1plitus plau\xc4\x8diuose, kad jie nebeatitinka nei\xc5\xa1plitusio ligos apibr\xc4\x97\xc5\xbeimo. \xc5\xa0ioje situacijoje i\xc5\xa1gydyti ligonio nebe\xc4\xafmanoma, ta\xc4\x8diau paliatyvus gydymas \xc5\xbeenkliai pagerina ligoni\xc5\xb3 gyvenimo kokyb\xc4\x99 ir prailgina i\xc5\xa1gyvenamum\xc4\x85. Gydymo pagrindas yra chemoterapija. Profilaktinis galvos smegen\xc5\xb3 ap\xc5\xa1vitinimas ir \xc5\xa1ioje situacijoje prailgina ligoni\xc5\xb3 i\xc5\xa1gyenamum\xc4\x85 1,3 m\xc4\x97nesio. Esant blogai ligonio b\xc5\xabklei da\xc5\xbenais atvejais skiriamas tik paliatyvus gydymas be chemoterapijos._NEWLINE__NEWLINE_Chemoterapijai skiriama cisplatina ir etopozidas arba karboplatina ir etopozidas. Negalint skirti etopozido j\xc4\xaf galima pakeisti ironotekanu. Atsinaujinusios ligos gydymui efektyvus topotekanas, docetakselis, arba gydymas doksorubicinos, ciklofosfamido ir vinkristino kombinacija.\n_START_SECTION_\nPrognoz\xc4\x97\n_START_PARAGRAPH_\nLabai ankstyvoje stadijoje nesant ligos i\xc5\xa1plitimo \xc4\xaf limfinius mazgus (N0) 5 metus i\xc5\xa1gyvena 50-70% ligoni\xc5\xb3. Esant N1 situacijai i\xc5\xa1gyvenamumas suma\xc5\xbe\xc4\x97ja iki 35-40%._NEWLINE__NEWLINE_Nei\xc5\xa1plitusios ligos stadijoje po 5 met\xc5\xb3 i\xc5\xa1gyvena 20-25% ligoni\xc5\xb3._NEWLINE__NEWLINE_I\xc5\xa1plitusios ligos atveju ligoni\xc5\xb3 i\xc5\xa1gyvenamumo mediana yra ma\xc5\xbedaug 12 m\xc4\x97nesi\xc5\xb3, o 5 metus i\xc5\xa1gyvena tik pavieniai ligoniai.'